Nyelai Tang Amat
TEMEGAH ATI… Sekeda ari Iban Sarawak ti datai ari peturun aki ini bansa Dayak di Kalimantan Barat. Tusun Ke-29    NITIHKA pansik teori Infraed (IR) Light for Ghost Hunting, Sains Fizik (Theoretical Physicist – Albert Einstein & Sains Spiritual), ujan nyala, endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpaha ari nya, sida tu mega rindu diau ba endur ti petang sereta sunyi. Nya mega kebuah, Antu endang selalu ngayanka diri maya malam hari laban maya nya dunya chelap. Antu @ energi negatif enda ulih dibunuh (dimusnah @ be destroyed), tang ulih bebali (transformed). Sida Saintis sigi amat enda pechaya bisi Antu; laban sida nyebut nya “energi negatif / black energy” – ukai ghost / antu, pia mega sida bansa bukai nyebut “gene / jin”, ukai Antu tauka (Hantu). Berindik ari teori Antu @ energi negatif tu enda ulih dibunuh (dimusnah @ be destroyed) tang ulih bebali (transformed); nya mih kebuah maya Manang belian munuh Antu Buyu, jelu tauka utai bukai ti dipansuk Antu nya sigi amat mati dipantap tauka ditimbak Manang, bisi bangkai dipeda, tang Antu ti tama dalam tubuh jelu tauka utai bukai nya tadi, pansut lalu pindah ngagai endur ti bukai lalu bebali (transformed) nyadi asap, api, ai tauka utai bukai. Nya alai, enti sema barang pesaka kita bisi nyelai tauka kena pasuk Antu, anang muai, nunu tauka mechahka barang nya; laban Antu endang enda ulih bunuh. Barang pesaka kita nya amat angus, pechah, tengelam, tang Antu ti tama utai nya tetap agi idup lalu bebali nyadi utai bukai.    AKI RIAU SINIR ENGGAU INI DARA ITAM Terebai mih burung nya tadi atas ai lalu nabanka perau Riau Sinir. Kenu ku cherita, laju ari peluru leka senapang, lasit ari leka sumpit perau Riau Sinir nengah tasik pangka gumbang. Asai ke diambi mimpi sepi nyau sangkai perau iya ba menua Meniaju, di Pulau Jawa. Datai ba menua nya, peda iya ukai jejena pemayuh mensia benung berami ba mua astana Raja menua Jawa. Kenu ku orang di menua nya didinga iya, orang menua nya benung berami naku sereta nyalai antu pala. Ninga munyi nya Riau Sinir pan lalu meratika pengawa orang di menua nya. Peda iya, mensia mayuh benung nunga mayuh bendar antu pala ti benung disalai sereta dipandangka orang ba tengah padang. Iya pan mansang semak-sesemak seraya meratika pala ti benung disalai orang ba tengah mensia mayuh nya. Seigi ari pala nya besai amai; dipelabaka iya, nya mih pala entua iya, apai Dara Itam ti ditabanka munsuh ti ku Raja nya. Riau Sinir pan bepikir lalu nanya diri empu. Baka ni chara iya deka mai pulai pala entua iya nya? Puas ti bepikir, seribu daya, seribu macham leman chara akal sempuling runding datai segenda; ditambah ngena penemu ajih iya. Diajihka iya duit syiling pirak umbas iya pemayuh, lalu ditaburka iya ke tengah laman astana Raja menua nya. Chapuh bala sedadu enggau bala mayuh ti bukai begumpulka duit pirak nya. Benung orang kisuk begumpulka duit syiling pirak nya, Riau Sinir engkechit ke atas para ba mua astana nya, lalu nabanka pala entua nya. Iya pan beguai-guai engkechit ke perau iya ti agi lagung-lagung ba tisi tebing sungai. Lebuh iya terengkah ba perau, burung nya tadi pan terebai lalu ngirit perau iya ngili sebatang sungai lalu terus ke puak tasik. Enda berasai, sepi Riau Sinir udah datai ba pengkalan astana Raja sida empu di Kalimantan. “Nah…, tu pala entua aku ti diasuh nuan ambi aku ari Meniaju, Raja Tuanku,” ku Riau Sinir seraya engkuduk nyembah Raja nya. “Apuuu…, amat pama mih nuan tu, Riau Sinir! Sigi amat nyaing muting geraji, tajam nyemilu tisi mih nuan tu. Ambi pulai mih bini nuan nya,” ku Raja. RIAU SINIR NYELAMATKA DARA ITAM Bisi ati iya ngasuh bala sedadu sereta bujang berani iya nangkap Riau Sinir, tang enda ga iya kempang laban iya nemu nadai orang di menua nya ulih ngelaban Riau Sinir bebunuh. Nya alai, mujur mih tudah Riau Sinir nyelamatka bini iya ari Raja menua nya. Lemai nya mandi dih tudah Dara Itam ba ai Sungai Menyuke. Maya nya mega Raja nya sama mandi muak ke ili sungai nya. Maya iya ti mandi nya iya tepedaka mayuh buk anyut ari ulu. Panjai buk ti begeletang nya. Raja endang nemu nya buk Dara Itam. Digumpul iya buk nya tadi, lalu dibai iya pulai ke astana, kira-kira penuh mangkuk besai mih buk nya. Berita pasal Raja ti ngumpul lalu mai buk Dara Itam ke astana mega datai ba pending Riau Sinir. Ninga munyi nya, beguai-guai mih tudah Riau Sinir ngusung astana. Datai ba pintu pagar astana  iya pan minta diri betemu enggau Raja ba bala sedadu. “Minta ampun Raja, Tuanku, aku ninga nuan bisi ngumpul buk bini aku ti anyut ba sungai nya?” “Amat. Aku deka nyimpan buk Dara Itam ke tanda iya kala diau ba astana ditu,” ku Raja. “Chih…, ni ulih baka nya. Beri pulai ngagai aku buk nya,” ku Riau Sinir. Engka amat bajik indu ti benanam Dara Itam. Kelai buk pan dikesayau. Sayau pemadu sayau Riau Sinir ke Dara Itam. Buk pan enggai meri. Raja minta pan enggai meri. Enda ibuh disebut orang bukai. Engka tak nadai rampang orang bukai jamah Riau sinir enti deka ngambi bini iya. Nya alai, nadai daya mih tudah Raja deka ngambi Dara Itam ke bini iya. Buk pan enda ulih ambi, anang ke tubuh. Meda  baka nya, Raja pan minta ampun ari Riau Sinir. Seduai pan baum bebaik enggau pangan diri. Enda lama udah nya Raja pan mindahka astana iya ari Sungai Mayuke ke menua bukai. Riau Sinir pan diau mendam ba tebing Sungai Menyuke nya lalu beranak betelesak nyentuka ngagai uchu, ichit wit. Nya mih datai ke sehari tu seduai digelar Aki Riau Sinir  enggau Ini Dara Itam. Mayuh peturun seduai tu kenu ku cherita tuai bala Dayak Kenayant ba Pelilih Darit. Mayuh mega cherita ti nyelai-nyelai pasal seduai tu. Kenu ku tusun jerita tuai Dayak Kenayant ba Pelilh Darip di Kalimantan, Aki Riau Sinir enggau Ini Dara Itam tu enda mati, tang tak lesap pia aja. Enti seduai mati tuai tentu bisi bangkai lalu ditumbakka bala anak uchu ambu seduai, tentu bisi pendam. Rumah seduai tak lesap pia aja. Semina tiang tebelian ti agi bisi dipeda ba senentang rumah seduai datai ke sehari tu. Ba senentang rumah seduai tu mih semina digaga Batu Pengingat baka dalam gambar nya. Batu Pengingat tu endur orang menua nya niat, minta utai ti kedeka diri empu. Sekeda chara bansa Dayak di menua nya maya niat munuh babi, manuk enggau uduk nitihka pemerat peminta diri empu ba Batu Pengingat nya. TANGGA INI DARA ITAM Kenu ku cherita tuai, ba tebing sungai endur batu pengingat nya bisi sebatang tangga tebelian. Diatu tebing nya dilamun pasir lutak. Nya mih tangga Ini Dara Itam, kena iya nurun mandi ke pendai iya ba sungai nya. Ninting taun bansa Dayak di Batang Menyuke, lebih agi sida ti peturun Aki Riau Sinir seduai Ini Dara Itam, ngatur pengerami  gawai sembah (upacara pemujaan), awakka tangga tebelian Ini Dara Itam nya pansut ari dalam lutak ba tebing sungai nya. Maya tangga nya pansut mih orang ti niat nya minta utai ti kedeka ati diri empu baka pengerai, kereja perintah, anak, pengeraja enggau ti bukai. Sekeda orang nibak tangga tebelian nya ke ubat pengaruh gembal tubuh. Sekeda semina besampi minta dalam ati aja. Kenu ku orang di menua nya, enti orang nya datai kia semina besampi aja, enda mai jelu ti deka disayat baka babi, manuk tauka uduk, tangga nya enda ayan, lalu peminta mega engka enda ulih japai. Sebengkah agi utai ti nyelai sepi aku pasal Aki Riau Sinir enggau Ini Dara Itam tu iya nya, udah pemulai lalu datai di menua diri empu (Sarawak), Alvinus Kimin (Apai Aspianto, anak iru Catherine Jerine) nanya aku, sekalika gambar tugu pengingat ti digambar aku ngena kamera nya,  bisi tauka nadai dalam memori kamera aku nya? Aku madah bisi, terang amai. “Tentu seduai menyadi tu mega peturun Aki Riau Sinir enggau Ini Dara Itam. Seduai mega tentu kaban belayan kami Dayak Kenayatn ditu. Enti ukai peturun seduai Riau Sinir enggau Dara Itam, enda ulih bai seduai pulai ke menua seduai gambar tugu pengingat nya. Mayuh temuai ari menua bukai udah ngambar tugu nya, tang enda mujur dibai sida ke menua sida empu gambar nya,” ku Alvinus Kimin. Kenu ku Aspianto, kala iya ninga rita pasal orang ti deka ngaga gambar filem (movie) ba tugu pengingat tu, lesi bebadi.         Ninga jaku nya, baru aku teingatka mimpi menyadi aku, Catherine Jerine ti ditusi iya ngagai aku pagi nya, sebedau kami dua bekejang ke menua Pelilih Darit Banyuke nya. Malam nya iya bemimpi betemu enggau apai tuai orang seiku, pelabaka beumur antara 80 ngagai 90 taun. Buk enggau ragum iya burak apus. Dalam mimpi iya orang tuai nya bejaku enggau iya munyi tu: “Enti seduai kin, uchu, anang enda ngabas aku”. Ari gambar tugu pengingat enggau mimipi Catherine nya, engka amat mih kami duai tu sekeda ari peturun uchu ambu ichit wit seduai nya. Reti nya, semua kitai petunggal sereta kaban belayan kami duai mega dipelabaka peturun Aki Riau Sinir seduai Ini Dara Itam tu. Ukai utai nyelai ga pasal kitai Iban ke peturun sida Dayak ari Kalimantan nyin. Engka amat ga, laban nitihka artikel, Sejarah Iban ditulis Harry Usup Umbar, penatai asal aki ini bansa Iban endang ari Dayak Kalimantan Barat. Pia mega, maya di menua nya (Kalimantan) bansa Iban apin dikumbai Iban, tang bansa Dayak @ Ibanic Group. Sebengkah agi pekara ti tau nyadi pruf iya nya, jaku sida Dayak Kenayantn tauka Dayak Ahe, mayuh ti sama enggau jaku Iban di Sarawak ditu, chunto iya: manuk, jani, tama, nilik (tilik), babi, itit, tumbung enggau ti bukai. Nya mih sebengkah ari utai nyelai pasal bansa Dayak. Nyelai tang iya ukai utai ngasuh ati alit. Tiga hari, dua malam aku enggau Catherine ba Daerah Darit. Agi belala asai begulai enggau sida Dayak Kenayant din, laban basa enggau sambut sida chukup manah sereta ngelantangka ati.   Cherita tu ditusi Regina Anak Rantai taun 2012.  (Betampung ba Tusun Ke-30  minggu nyin ila) Sekeda ari artikel dalam gempung cherita Nyelai Tang Amat (NTA) tu, udah kala dichelak nyadi bup ti benama  Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau  Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai (misteri) di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti “diizinNya” aku deka datai ba endur kita nya.     Oleh HARRY USUP UMBAR 
See author's posts
